**Kas ir skolotājs logopēds?**

Skolotājs logopēds ir speciālists, kurš veic diagnosticēšanas darbu, novērtē bērna runas un valodas attīstību, kā arī nosaka, vai bērnam ir runas un valodas traucējumi.

Skolotājs logopēds kopā ar bērnu individuālu nodarbību laikā veic koriģējoši attīstošu darbu runas un valodas traucējumu, skaņu izrunas traucējumu, disgramatismu, kā arī runas tempa un ritma traucējumu novēršanai.

Atkarībā no runas un valodas traucējuma veida, skolotājs logopēds sastāda plānu, kur iekļauj individuālu darbu nodarbībās, kā arī ieteikumus vecākiem darbam mājās.

**Kas ir speciālās izglītības pedagogs?**

Speciālās izglītības pedagogs izvērtē skolēnu speciālās vajadzības un mācīšanās grūtības, iesaka palīdzības veidus.

Veic korekcijas darbu individuāli un grupās, palīdz veiksmīgāk iekļauties mācību procesā.

Konsultē vecākus par specifiskiem mācīšanās traucējumiem un iespējamiem palīdzības veidiem.

Palīdz apgūt mācību vielu, rast pielāgojumus, lai bērns labāk varētu apgūt nepieciešamās zināšanas un prasmes. Palīdz veiksmīgāk iekļauties mācību procesā.

**Kas ir fizioterapeits?**

Fizioterapijas iekļaušana skolas un pirmsskolas dinamiskajā ritmā ir kā process, kurā tiek ielikts trūkstošais gabaliņš krāsainā, vienmēr kustīgā puzlē, lai tās attēls taptu pilnvērtīgs! Fizioterapijas mērķis ir caur mērķtiecīgām fiziskām aktivitātēm veidot pozitīvu saskarsmi ar savu ķermeni un spējām, veicināt un līdzsvarot fizisko attīstību.

Veic audzēkņu fiziskās funkcionēšanas un fiziskās attīstības izvērtēšanu. Audzēkņiem ar fiziskās funkcionēšanas un attīstības traucējumiem nodrošina individuālas vai grupas fizioterapijas nodarbības, pievēršot uzmanību katra audzēkņa spēju attīstīšanai.

Nodarbību vadīšanā pielieto sporta pedagoģijas metodes, kā arī nodrošina drošu vidi audzēkņa fizisko spēju izpausmei un attīstībai. Nodarbību vadīšanā iekļauj fizioterapijas profesijas standartā iekļautās un apstiprinātās fizioterapijas metodes.

Piedalās audzēkņu, darbinieku un vecāku izglītošanā bērna līdzsvarotas un veselīgas fiziskās attīstības veicināšanai.

**Kas ir izglītības psihologs?**

Izglītības psihologs sniedz psiholoģisku atbalstu bērniem, vecākiem vai likumiskajiem pārstāvjiem, pedagogiem un citiem iestādes darbiniekiem. Izglītības psihologs sniedz psiholoģiskas konsultācijas skolēniem par dažāda rakstura problēmām (emocionālās, saskarsmes, mācību grūtības, utt.) un krīzes situācijās.

Speciālists veic skolēnu psiholoģisko izpēti: mācīšanās grūtību gadījumā; mācību programmas precizēšanai (PMK komisijai) vai pēc vecāku un atbalsta komisijas speciālistu pieprasījuma. Psihologs sniedz ieteikumus bērna uzvedības korekcijai un vada attīstošās nodarbības.

**Kas ir sociālais pedagogs?**

Sociālais pedagogs nodrošina bērnu/jauniešu tiesību aizsardzību, palīdz rast risinājumu situācijai, kādā nonācis skolēns, ja par to liecina negatīvas izmaiņas skolēna uzvedībā.

Sociālais pedagogs darbā lieto dažādus metodiskos materiālus, mācību materiālus, uzskates līdzekļus un likumdošanas aktus, izmanto individuālos un kolektīvos darba aizsardzības līdzekļus, ievēro darba drošības prasības.

Sociālais pedagogs strādā gan ar bērniem, gan skolotājiem, gan bērnu vecākiem un nepieciešamības gadījumos arī ar tiesībsargājošām iestādēm un bērnu tiesību aizsardzības institūcijām. Nodarbības notiek sociālā pedagoga darba kabinetā, kā arī ārpus tā.

**Kas ir māsa bērnu aprūpē?**

Māsa bērnu aprūpē veic profilaktiskos, aprūpes un ārstniecības pasākumus bērnu un pusaudžu veselības uzturēšanai un uzlabošanai iestādē.

Sniedz ārstniecisko un profilaktisko palīdzību pēc ģimenes ārsta un sabiedrības veselības centra speciālistu rekomendācijas savas kompetences ietvaros.

Kopā ar skolas administrācija organizē, kontrolē un nodrošina kompleksos pasākumus bērnu dzīvības un veselības aizsardzībā.

Rūpējas, lai bērni skolā justos labi, lai būtu radīti apstākļi bērnu garīgai, intelektuālai, fiziskajai aktivitātei, personības brīvībai un dvēseliskajai attīstībai.